5. KONKURRENCEPOLITIK

1. Traktaten om oprettelse af Det Europæiske Fællesskab, afsnit VI, kapitel 1 — konkurrencereglerne.

a) Uanset EF-traktatens artikel 87 og 88 kan Polen anvende fritagelse for selskabsskat, der er indrømmet inden den 1. januar 2001 i medfør af loven om særlige økonomiske zoner af 1994, på følgende betingelser:

i) for små virksomheder, jf. Fællesskabets definition [2] af sådanne virksomheder og Fællesskabets praksis, til og med den 31. december 2011.

for mellemstore virksomheder, jf. Fællesskabets definition [3] af sådanne virksomheder og Fællesskabets praksis, til og med den 31.december 2010.

I tilfælde af en fusion, overtagelse eller en lignende begivenhed, som en virksomhed, der har opnået skattefritagelse i medfør af ovennævnte lovgivning, indgår i, bortfalder fritagelsen fra selskabsskat.

ii) for andre virksomheder, forudsat at følgende begrænsninger for de støttebeløb, som ydes i medfør af ovennævnte lovgivning, overholdes:

aa) Statsstøtte til regionale investeringer:

- Støtten begrænses til højst 75 % af de støtteberettigede investeringsomkostninger, hvis virksomheden har opnået tilladelse til at etablere sig i en særlig økonomisk zone (i det følgende benævnt SØZ) inden den 1. januar 2000. Hvis virksomheden har opnået SØZ-tilladelsen i løbet af år 2000, begrænses støtten til højst 50 % af de støtteberettigede investeringsudgifter;

- hvis virksomheden er aktiv inden for motorkøretøjssektoren [4], begrænses støtten til højst 30 % af de støtteberettigede investeringsudgifter;

- beregningsperioden for støtte, der er omfattet af de ovennævnte lofter på 75 % og 50 % (30 % for så vidt angår motorkøretøjssektoren), begynder den 1. januar 2001; ved beregningen tages der ikke hensyn til støtte, hvorom der er ansøgt, eller som er modtaget på basis af tidligere overskud forud for denne dato;

- Hvis en virksomhed på tiltrædelsesdatoen allerede har overskredet gældende lofter, skal støtten ikke tilbagebetales;

- Ved beregningen af den samlede støtte tages der hensyn til alle former for støtte, som den støtteberettigede virksomhed har modtaget i forbindelse med de støtteberettigede udgifter, herunder støtte, der er ydet i henhold til andre ordninger, uanset om støtten ydes med lokale, regionale eller nationale midler eller fællesskabsmidler;

- Støtteberettigede omkostninger defineres efter retningslinjerne for statsstøtte med regionalt sigte [5];

- De støtteberettigede omkostninger, der kan tages med i beregningen, er dem, der påløb i henhold til SØZ-tilladelsen eller i henhold til et program, som virksomheden traf formel afgørelse om inden den 31. december 2002. Sådanne omkostninger kan kun tages i betragtning i det omfang, de rent faktisk påløb mellem ordningens ikrafttræden i henhold til loven om særlige økonomiske zoner fra 1994 og den 31. december 2006.

bb) Statsstøtte til investeringer vedrørende uddannelse, forskning og udvikling samt miljø:

- Støtten må ikke overstige de relevante støtteintensitetslofter, der i henhold til EF-traktatens artikel 87 og 88 gælder for denne støtte, eller som i øvrigt er fastsat i denne akt;

- Beregningsperioden for støtte, der er omfattet af de relevante lofter, begynder den 1. januar 2001; ved beregningen tages der ikke hensyn til støtte, hvorom der er ansøgt, eller som er modtaget på basis af tidligere overskud forud for denne dato;

- Ved beregningen af den samlede støtte tages der hensyn til alle former for støtte, som den støtteberettigede virksomhed har modtaget i forbindelse med de støtteberettigede udgifter, herunder støtte, der er ydet i henhold til andre ordninger, uanset om støtten ydes med lokale, regionale eller nationale midler eller fællesskabsmidler;

- Støtteberettigede omkostninger defineres på grundlag af de fællesskabsregler, der gælder for det pågældende støtteformål;

- Hvis en virksomhed på tiltrædelsesdatoen allerede har overskredet gældende lofter, skal støtten ikke tilbagebetales;

- De støtteberettigede omkostninger, der kan tages med i beregningen, er dem, der påløb i henhold til SØZ-tilladelsen eller i henhold til et program, som virksomheden traf formel afgørelse om inden den 31. december 2002. Sådanne omkostninger kan kun tages i betragtning i det omfang, de rent faktisk påløb mellem ordningens ikrafttræden i henhold til loven om særlige økonomiske zoner fra 1994 og den 31. december 2006.

b) Overgangsordningerne i litra a) skal kun anvendes, hvis Polen har ændret loven om særlige økonomiske zoner, hvorved ovennævnte ændringer blev indført til fordel for både små og mellemstore virksomheder samt store virksomheder i henhold til 1994-loven om særlige økonomiske zoner indtil 31. december 2000, og har bragt alle eksisterende individuelle fordele i overensstemmelse med ovennævnte ordninger ved tiltrædelsen. Enhver støtte, der ydes i medfør af loven om særlige økonomiske zoner fra 1994 og ikke bringes i overensstemmelse med betingelserne i litra a) ovenfor inden tiltrædelsesdatoen, betragtes som ny støtte i henhold til den gældende støttemekanisme, som er fastsat i kapitel 3 om konkurrencepolitik i bilag IV til denne akt.

c) Polen giver Kommissionen

- oplysning om opfyldelsen af betingelserne i litra a) ovenfor to måneder efter tiltrædelsesdatoen

- oplysning om de støtteberettigede investeringsomkostninger, som den støtteberettigede virksomhed har haft i henhold til ovennævnte lovgivning, og om de samlede støttebeløb, som de støtteberettigede har modtaget, inden udgangen af februar 2007.

- halvårlige rapporter om, hvorledes støtten til de begunstigede i motorkøretøjssektoren er blevet anvendt.

2. Traktaten om oprettelse af Det Europæiske Fællesskab, afsnit VI, kapitel 1 — konkurrencereglerne.

Uanset EF-traktatens artikel 87 og 88 kan Polen yde statsstøtte til miljøbeskyttelse på følgende betingelser:

a) til miljøinvesteringer med henblik på tilpasning til standarder i henhold til direktiv 76/464/EØF [6], 82/176/EØF [7], 83/513/EØF [8], 84/156/EØF [9] og 86/280/EØF [10], indtil den 31. december 2007, forudsat at støtteintensiteten ikke overskrider det gældende loft for regionalstøtte. I forbindelse med små og mellemstore virksomheder, som defineret i henhold til Fællesskabets definition [11], kan støtteintensiteten øges med 15 procentpoint.

b) til miljøinvesteringer med henblik på tilpasning til standarder i henhold til direktiv 91/271/EØF [12] og direktiv 1999/31/EF [13] indtil de datoer, der er nævnt i kapitel 13 om miljø, afdeling C, punkt 2, og afdeling B, punkt 3, i bilag XII til denne akt, forudsat at støtteintensiteten ikke overskrider det gældende loft for regionalstøtte. I forbindelse med små og mellemstore virksomheder, som defineret i henhold til Fællesskabets definition [14], kan støtteintensiteten øges med 15 procentpoint.

c) til miljøinvesteringer med henblik på tilpasning til standarder i henhold til direktiv 96/61/EF [15] for eksisterende anlæg og indtil de datoer, der er nævnt i kapitel 13 om miljø, afdeling D, punkt 1, i bilag XII til denne akt, forudsat at støtteintensiteten ikke overstiger 30 % af de støtteberettigede investeringsudgifter.

d) til miljøinvesteringer med henblik på tilpasning til standarder i henhold til direktiv 96/61/EF indtil den 31. oktober 1997, for eksisterende anlæg, der ikke er omfattet af bestemmelserne i kapitel 13 om miljø, afdeling D, punkt 2, i bilag XII til denne akt, forudsat at støtteintensiteten ikke overstiger 30 % af de støtteberettigede investeringsudgifter.

e) til miljøinvesteringer med henblik på tilpasning til standarder i henhold til direktiv 2001/80/EF [16] for eksisterende anlæg og indtil de datoer, der er nævnt i kapitel 13 om miljø, afdeling D, punkt 2, i bilag XII til denne akt, forudsat at støtteintensiteten ikke overstiger 50 % af de støtteberettigede investeringsudgifter.

f) de støtteberettigede miljøinvesteringsudgifter defineres i overensstemmelse med sektion E.1.7. i EF-rammebestemmelserne for statsstøtte til miljøbeskyttelse [17] eller i overensstemmelse med senere regler, der træder i stedet for de eksisterende rammebestemmelser.

g) overgangsordningerne i litra a) - f) ovenfor får kun virkning hvis Polen yder støtte i overensstemmelse med de ovenfor anførte betingelser.

[2] Som anført i Kommissionens henstilling 96/280/EF af 3. april 1996 vedrørende definitionen af små og mellemstore virksomheder (EFT L 107 af 30.4.1996, s. 4).

[3] Som anført i Kommissionens henstilling 96/280/EF af 3. april 1996 vedrørende definitionen af små og mellemstore virksomheder (EFT L 107 af 30.4.1996, s. 4).

[4] Jf. bilag C til Fællesskabets multisektorale rammebestemmelser for regionalstøtte til store investeringsprojekter (EFT C 70 af 19.3.2002, s. 8).

[5] EFT C 74 af 10.3.1998, s. 9.

[6] Rådets direktiv 76/464/EØF om forurening, der er forårsaget af udledning af visse farlige stoffer i Fællesskabets vandmiljø (EFT L 129 af 18.5.1976, s. 23) som ændret.

[7] Rådets direktiv 82/176/EØF om grænseværdier og kvalitetsmålsætninger for udledninger af kviksølv fra elektrolyse af alkaliske klorider (EFT L 81 af 27.3.1982, s. 29) som ændret.

[8] Rådets direktiv 83/513/EØF om grænseværdier og kvalitetsmålsætninger for udledninger af cadmium (EFT L 291 af 24.10.1983, s. 1) som ændret.

[9] Rådets direktiv 84/156/EØF om grænseværdier og kvalitetsmålsætninger for udledninger af kviksølv fra andre sektorer end elektrolyse af alkalichlorider (EFT L 99 af 11.4.1984, s. 38) som ændret.

[10] Rådets direktiv 86/280/EØF om grænseværdier og kvalitetsmålsætninger for udledninger af visse farlige stoffer, der er opført på liste I i bilaget til direktiv 76/464/EØF (EFT L 181 af 4.7.1986, s. 16) som ændret.

[11] Kommissionens henstilling 96/280/EF af 3. april 1996 vedrørende definitionen af små og mellemstore virksomheder (EFT L 107 af 30.4.1996, s. 4).

[12] Rådets direktiv 91/271/EØF om rensning af byspildevand (EFT L 135 af 30.5.1991, s. 40). Ændret ved Kommissionens direktiv 98/15/EF (EFT L 67 af 7.3.1998, s. 29).

[13] Rådets direktiv 1999/31/EF om deponering af affald (EFT L 182 af 16.7.1999, s. 1) som ændret.

[14] Kommissionens henstilling 96/280/EF af 3. april 1996 vedrørende definitionen af små og mellemstore virksomheder (EFT L 107 af 30.4.1996, s. 4).

[15] Rådets direktiv 96/61/EF om integreret forebyggelse og bekæmpelse af forurening (EFT L 257 af 10.10.1996, s. 26) som ændret.

[16] Europa-Parlamentets og Rådets direktiv 2001/80/EF om begrænsning af visse luftforurenende emissioner fra store fyringsanlæg (EFT L 309 af 27.11.2001, s. 3) som ændret.

[17] EFT C 37 af 3.2.2001, s. 3.

--------------------------------------------------